NORAKSTS

|  |  |
| --- | --- |
| 23.02.2023. | Nr.2/12 |

###### DELEĢĒŠANAS LĪGUMA SLĒGŠANA AR SIA “JELGAVAS ŪDENS”

**Atklāti balsojot: PAR – 14** (A.Rāviņš, R.Vectirāne, V.Ļevčenoks, M.Buškevics, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, A.Pagors, G.Kurlovičs, A.Rublis, A.Tomašūns), **PRET – nav**, **ATTURAS – nav**,

Saskaņā ar Pašvaldību likuma 4.panta pirmās daļas 1.punktu, viena no pašvaldības autonomajām funkcijām ir organizēt iedzīvotājiem ūdenssaimniecības, siltumapgādes un sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds, savukārt šī panta pirmās daļas 2.punktā noteikta funkcija gādāt par pašvaldības administratīvās teritorijas sanitāro tīrību.

Pašvaldību likuma 7.pantā noteikts, ka saskaņā ar Valsts pārvaldes iekārtas likumu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai. Saskaņā ar Valsts pārvaldes iekārtas likuma 40.panta pirmo un otro daļu privātpersonai pārvaldes uzdevumu var cita starpā deleģēt ar līgumu, ja tas paredzēts ārējā normatīvajā aktā, ievērojot šā likuma 41.panta otrās un trešās daļas noteikumus. Pārvaldes uzdevumu var deleģēt, ja pilnvarotā persona attiecīgo uzdevumu var veikt efektīvāk.

SIA “JELGAVAS ŪDENS” ir sabiedrisko pakalpojumu sniedzējs, kuram ir piešķirtas ekskluzīvas tiesības sniegt sabiedriskos ūdenssaimniecības pakalpojumus Jelgavas valstspilsētā. Ņemot vērā, ka darbību notekūdeņu apsaimniekošanas jomā SIA “JELGAVAS ŪDENS” veic jau ilgstoši un tā rīcībā ir atbilstošs tehniskais nodrošinājums un kvalificēts personāls, tas spēs visefektīvāk veikt decentralizēto kanalizācijas sistēmu apsaimniekošanas prasību ievērošanas kontroli un uzraudzību.

Personu apvienība “Civitta” ir veikusi Jelgavas valstspilsētas pašvaldības līdzdalības izvērtējumu SIA “JELGAVAS ŪDENS”, ietverot ekonomisko, juridisko un ietekmes uz konkurenci izvērtējumu. Atbilstoši minētajam izvērtējumam, SIA “JELGAVAS ŪDENS” pamatdarbība centralizēto ūdensapgādes un pakalpojumu tirgū ir uzskatāma kā stratēģiski svarīga un atbilst Valsts pārvaldes iekārtas likuma 88.panta pirmās daļas 1., 2. un 3.punktā noteiktajiem nosacījumiem. Ņemot vērā minēto, Jelgavas valstspilsētas pašvaldības dome ar 2022. gada 22. decembra lēmumu Nr.18/13 “Pašvaldības līdzdalības izvērtējums SIA “JELGAVAS ŪDENS”” ir atzinusi, ka Jelgavas valstspilsētas pašvaldības funkciju efektīvai izpildei līdzdalība SIA “JELGAVAS ŪDENS” ir saglabājama.

Pamatojoties uz Pašvaldību likuma 4.panta pirmās daļas 1.punktu un 2.punktu, Valsts pārvaldes iekārtas likuma 40.panta pirmo un otro daļu, 41.panta pirmo daļu, Ministru kabineta 2017. gada 27. jūnija noteikumos Nr.384 “Noteikumi par decentralizēto kanalizācijas sistēmu apsaimniekošanu un reģistrēšanu” noteiktajām decentralizēto kanalizācijas sistēmu apsaimniekošanas prasībām un Jelgavas pilsētas pašvaldības 2019. gada 25. jūlija saistošajos noteikumos Nr.19-17 “Par decentralizēto kanalizācijas pakalpojumu sniegšanas un uzskaites kārtību Jelgavas pilsētas pašvaldībā” paredzēto decentralizēto kanalizācijas sistēmu kontroles un uzraudzības kārtību,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Noslēgt deleģēšanas līgumu (pielikumā) ar SIA “JELGAVAS ŪDENS” par decentralizēto kanalizācijas sistēmu apsaimniekošanas prasību ievērošanas kontroli un uzraudzību uz vienu gadu.

2. Pilnvarot Jelgavas valstspilsētas pašvaldības izpilddirektoru slēgt lēmuma 1.punktā minēto līgumu.

3. Pilnvarot Jelgavas valstspilsētas pašvaldības iestādi “Centrālā pārvalde” slēgt līgumus par finansējuma piešķiršanu un veikt norēķinus ar SIA “JELGAVAS ŪDENS” par deleģētā uzdevuma izpildi.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 24. februārī